ตำรวจทางหลวง ห้ามรถบรรทุก 10 ล้อขึ้นไป ใช้ถนนบางเส้นทางในช่วงเทศกาลปีใหม่ พร้อมแนะเส้นทางเลี่ยง
ตำรวจทางหลวง ห้ามรถบรรทุก 10 ล้อขึ้นไป ใช้ถนนบางเส้นทางในช่วงเทศกาลปีใหม่ พร้อมแนะเส้นทางเลี่ยง ตำรวจทางหลวง กำหนดห้ามรถบรรทุก 10 ล้อขึ้นไป เดินรถในถนนบางสาย ในช่วงเทศกาลปีใหม่ ประจำปี 2562 ระหว่างวันที่ 27 ธันวาคม 2561 ถึง 3 มกราคม 2562 ในถนน 3 เส้นทางหลัก ได้แก่ ถนนมิตรภาพ ตั้งแต่กิโลเมตรที่ 15 ตำบลทับกวาง อำเภอแก่งคอย จังหวัดสระบุรี ถึงกิโลเมตรที่ 119 ตำบลสูงเนิน อำเภอสูงเนิน จังหวัดนครราชสีมา รวมระยะทาง 104 กิโลเมตร  ทางหลวงหมายเลข 304 ถนนกบินทร์บุรี – ปักธงชัย ตั้งแต่กิโลเมตรที่ 165 ตำบลเมืองเก่า อำเภอกบินทร์บุรี ถึงกิโลเมตรที่ 195 ตำบลบุพราหมณ์ อำเภอนาดี จังหวัดปราจีนบุรี รวมระยะทาง 30 กิโลเมตร ทางหลวงหมายเลข 348 ถนนอรัญประเทศ – นางรอง ตั้งแต่กิโลเมตรที่ 71 ถึงกิโลเมตรที่ 80 ตำบลทัพราช อำเภอตาพระยา จังหวัดสระแก้ว รวมระยะทาง 9 กิโลเมตรทั้งนี้ แนะนำให้ผู้ขับขี่รถบรรทุก เลี่ยงไปใช้เส้นทาง  จากกรุงเทพมหานคร มุ่งหน้าภาคตะวันออกเฉียงเหนือตอนบน แนะใช้ทางหลวงหมายเลข 21 ถนนสระบุรี – หล่มสัก ไปทางด่านขุนทด สีคิ้ว หนองสรวง สุรนารายณ์ ขามสะแกแสง เข้าถนนมิตรภาพ บริเวณอำเภอคง จังหวัดนครราชสีมา หรือหากมาจากจังหวัดเลยและหนองบัวลำภู สามารถใช้ทางหลวงหมายเลข 201 ไปทางแยกกุดม่วง อำเภอด่านขุนทด เลี้ยวขวาเข้าทางหลวงหมายเลข 2256 เลี้ยวซ้ายเข้าทางหลวงหมายเลข 21 (ถนนสระบุรี – หล่มสัก)  ส่วนเส้นทางจากกรุงเทพมหานคร มุ่งหน้าภาคตะวันออกเฉียงเหนือตอนล่าง แนะใช้ทางหลวงหมายเลข 21 ถนนสระบุรี – หล่มสัก ไปทางหินดาด (ห้วยบง) ทางหลวงชนบท 3059 ต่างระดับสีคิ้ว เข้าทางหลวงหมายเลข 24 (สีคิ้ว – เดชอุดม)  และจากภาคตะวันออกเฉียงเหนือตอนล่าง ไปภาคตะวันออก แนะใช้ทางเลี่ยงจากจังหวัดสระแก้ว ไปทางจังหวัดบุรีรัมย์ เขาช่องตากิ่ว ถนนศรีเพ็ญ โคกเพร็ก ตาพระยาทั้งนี้ ผู้ใช้รถใช้ถนน สามารถตรวจสอบเส้นทาง ได้ที่เฟซบุ๊ก ตำรวจทางหลวง ID line @highway1193 หรือ www. Highway.police.go.th หรือสายด่วนตำรวจหมายเลข 1193